འདི་མི་བདེན་ན་པདྨ་འབྱུང་ནས་ངས༔རིག་འཛིན་ཚེ་ཡི་གྲུབ་པ་མ་ཐོབ་ཅིང༔མ་འོངས་རྗེས་འཇུག་ཐམས་ཅད་ངས་བསླུས་ཀྱིས༔དེ་ཕྱིར་འདི་ལས་ཟབ་པའི་ཚེ་སྒྲུབ་ནི༔ཨོ་རྒྱན་བདག་གིས་སྦས་པ་ཡོད་མི་སྲིད༔ལྷ་ཆོས་ཚུལ་བཞིན་སྒྲུབ་པའི་སྐྱེས་བུ་ཡིས༔ལུས་དང་ལོངས་སྤྱོད་དངོས་པོ་དག་པ་དང༔གསེར་གཡུའི་མཎྜལ་འབུལ་ན་སྦྱིན་དུ་རུང༔དྲེགས་ཁེངས་ཚེ་འདིའི་ཆེ་ཐབས་སྒྲུབ་ལ་གསང༔ཤིན་ཏུ་ཟབ་ཕྱིར་གསང་བའི་གཏེར་དུ་སྦས༔མ་འོངས་ལས་ཅན་གཅིག་དང་འཕྲད་པར་ཤོག༔ས་མ་ཡ༔རྒྱ་རྒྱ་རྒྱ༔ཁ་ཐཾ༔གུ་ཧྱ༔ཟབ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔དྷཱ་ཀི་ནཱི༔རྒྱ་རྒྱ་རྒྱ༔གུ་ཧྱ༔རྒྱ༔དལ་ནི་རྒྱ་ཁྱོན་གང་ཡང་རུང་བ༔དབུས་སུ་པདྨ་འདབ་མ་བཞི༔ཕྱི་རིམ་མུ་ཁྱུད་གསུམ་མམ༔ཡང་ན་ལྔ་ཡང་རུང་བ་ལ༔པད་འདབ་གྲངས་མེད་དམ༔འོན་ཏེ་བརྒྱ་བྲི༔བུམ་པ་མཚལ་གྱིས་དམར་པོར་བྱུགས༔སྟེང་དུ་ཚེ་དཔག་མེད་པའི་སྐུ་གཞུག༔ཚེ་ནས་ལ་ཚེའི་མདའ་དར་གཟུག་པ་ཡང་བཤམ་མོ༔ད་ལའི་དཔེའུ་ཆུང་ངོ༔